Raadslid tronk toe ná hy eks se vryer se hand afkap | Netwerk24
Raadslid tronk toe ná hy eks se vryer se hand afkap
Deur Alzane Narrain 12 Junie 2019 18:25
Mmereki Zacharia Motladile Woensdag in die beskuldigdebank van die streekhof in Bloemfontein. Agter staan Sylvester Kythole, wie se hand hy by die pols afgekap het, in sy EFF-oorpak. Foto: Alzanae Narrain
'n ANC-wykraadslid wat 'n EFF-lid se hand by sy pols morsaf gekap het, is in die streekhof in Bloemfontein effektief vir sewe jaar tronk toe gestuur.
Mmereki Zacharia Motladile (54), van die JB Mafora-woonbuurt in die stad, is deur streeklanddros Marina Voges skuldig bevind aan poging tot moord nadat hy Sylvester Kythole (34) die aand van 2 Desember 2017 met 'n panga aangeval het en sy hand afgekap het.
Die aanval het gevolg net nadat Kythole by die huis van Motladile se eksvrou, Kedibone Kamele, ingetrek het. Haar huis is sowat 700 meter van Motladile s'n af.
Sylvester Kythole buite die streekhof in Bloemfontein nadat sy aanvaller tronkstraf opgelê is. Foto: Alzane Narrain
Landdros Voges het in haar vonnisoplegging gesê jaloesie het 'n baie sterk rol in die gewelddadige en bloedige daad gespeel.
"Ons lewe in 'n wêreld waar mense probleme met geweld oplos. En geweld is nie die antwoord nie."
Sy sê hy het Kythole se lewe onherroeplik verander. Hy dra die letsels vir die res van sy lewe met hom saam.
Kythole het ná vonnisoplegging gesê noudat sy aanvaller tronk toe gestuur is, leef hy nie meer in vrees nie. "Dit is vir my 'n afsluiting."
Hy het gesê sy vooruitsigte voor die aanval was belowend.
Coca-Cola in die stad wou hom as 'n voltydse werker aanstel, maar ná die aanval kon hulle hom net as 'n tydelike werker aanhou.
Hy het gesê hy was nog altyd hardwerkend.
"Met een hou het Motladile my lewe vir altyd verander. Ek vrees dat mense na my kyk en dink dat ek niks werd is nie."